*Príloha G*

***Finančná správa***

*Zdroj údajov: FR SR*

**Informácia**

**o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce vo finančnej správe v roku 2016**

**1. Úvod**

Odborný dozor nad dodržiavaním a uplatňovaním pracovných podmienok bezpečnosti a ochrany zdravia pri práci (ďalej len „BOZP“), pri výkone štátnej služby a vo verejnom záujme v roku 2016 vo finančnej správe (ďalej len „FS“) vykonával orgán dozoru Finančného riaditeľstva Slovenskej republiky (ďalej len „FR SR“), ktorý je zaradený na sekcii inšpekcie a vnútornej kontroly, odbore vnútornej kontroly, oddelení operatívnej kontroly Bratislava. Svojím kontrolným, poradenským a koordinačným pôsobením presadzuje dôsledné realizovanie opatrení ochrany práce v záujme zlepšovania pracovných podmienok a ochrany života a zdravia.

Obsahom informácie sú získané poznatky z výkonu orgánu dozoru FR SR v oblasti BOZP a bezpečnosti technických zariadení v kontrolovaných subjektoch v roku 2016.

**2. Orgán dozoru**

Orgán dozoru FR SR je zriadený priamo zo zákona, ustanovením § 130 zákona č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov v nadväznosti na § 2 ods. 4 zákona č. 125/2005 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov (ďalej len „zákon č. 125/2006 Z. z.“) na plnenie úloh podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“), zákona č. 125/2006 Z. z. a ostatných všeobecných záväzných právnych predpisov v oblasti BOZP.

Hlavným poslaním činnosti orgánu dozoru FR SR je presadzovanie vytvárania, udržiavania a zlepšovania pracovných podmienok na pracoviskách FS prostredníctvom kontroly dodržiavania právnych predpisov a ostatných predpisov na zaistenie bezpečnosti technických zariadení, zaistenie BOZP vrátane predpisov upravujúcich faktory pracovného prostredia.

 Kompetencie zamestnancov orgánu dozoru FR SR upravuje interný riadiaci akt č. 12/2014 „Smernica o vykonávaní odborného dozoru nad bezpečnosťou a ochranou zdravia pri práci a výkone služby vo FS“.

**3. Ciele, úlohy a priority dozorného orgánu v roku 2016**

Dozorná a kontrolná činnosť orgánu dozoru FR SR bola, v záujme presadzovania zodpovedajúcich pracovných podmienok, v hodnotenom období orientovaná najmä na:

* dodržiavanie všeobecne záväzných právnych predpisov a interných riadiacich aktov v oblasti BOZP,
* prevenciu a uplatňovanie všetkých dostupných opatrení na minimalizovanie možných nebezpečenstiev a ohrození vyplývajúcich z pracovného procesu, pracovných podmienok, faktorov pracovného prostredia a tým predchádzanie pracovným a služobným úrazom,
* zvýšená pozornosť na kvalitu vykonanej práce firiem, ktoré pre FR SR realizujú výstavbu, opravy, rekonštrukcie, revízie vyhradených technických zariadení (ďalej len „VTZ“) a  iné služby,
* úprava a tvorba interných riadiacich aktov na úseku BOZP,
* dodržiavanie všetkých bezpečnostnotechnických požiadaviek VTZ,
* kontrola výstavby skladu horľavých kvapalín v Trstenej,
* kontrola rekonštrukcie kotolne vo Vyšnom Nemeckom.

Súčasťou činnosti orgánu dozoru FR SR bolo poradenstvo v oblasti BOZP a bezpečnosti technických zariadení – plnenie požiadaviek bezpečnosti technických zariadení, lektorská činnosť na vzdelávacích aktivitách (školeniach) v rámci FS.

**4. Prehľad výkonov dozorného orgánu**

Orgán dozoru FR SR v rozsahu svojej pôsobnosti kontroluje od 1. 11. 2013 Finančné riaditeľstvo SR, colné úrady, daňové úrady a Kriminálny úrad FS. Rozsah pôsobnosti orgánu dozoru FR SR sa rozšíril o daňovú časť FS na základe novely zákona č. 125/2006 Z. z., ktorá vyplynula z nadobudnutia účinnosti zákona č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov.

V roku 2016 orgán dozoru FR SR vykonal 10 previerok stavu BOZP v kontrolovaných subjektoch. V kontrolovaných subjektoch bolo zistených 101 porušení všeobecne záväzných právnych predpisov na zaistenie BOZP, ktoré sú podrobne uvedené v protokoloch z vykonaných kontrol (v roku 2015 bolo vykonaných 13 previerok stavu BOZP a zistených bolo 229 porušení).

**5. a 6. Zistený stav v subjektoch kontrolovaných orgánom dozoru FR SR a najzávažnejšie zistenia**

Stav BOZP oproti predchádzajúcim rokom zostáva na rovnakej úrovni. Z kontrolných zistení orgánu dozoru FR SR v roku 2016 možno konštatovať, že najčastejšie porušenia sú v starostlivosti (prevádzkovaní) VTZ a vedení predpísanej dokumentácie k VTZ, poskytovaní osobných ochranných pracovných prostriedkov, riadení BOZP a prevádzkovaní budov a objektov.

Pri kontrolách boli zistené najmä tieto závažné nedostatky:

- nie sú poskytované všetkým zamestnancom a colníkom dostatočné osobné ochranné pracovné prostriedky na zabezpečenie ochrany života a zdravia,

- nevykonávanie všetkých predpísaných kontrol, prehliadok a skúšok VTZ, neboli vypracované miestne prevádzkové predpisy, nebola kompletná sprievodná technická dokumentácia, chýbali návody na obsluhu a údržbu,

- nekvalitný výkon práce dodávateľských firiem,

- nedostatočná údržba objektov,

- zdĺhavé odstraňovanie havarijných stavov.

**9. Stav a vývoj pracovných (služobných) úrazov a chorôb z povolania**

Vo FS v roku 2016 nedošlo k ťažkým alebo smrteľným pracovným úrazom. Bolo 10 registrovaných pracovných úrazov. V porovnaní s rokom 2015 (9 pracovných úrazov) došlo k zvýšeniu počtu registrovaných pracovných úrazov.

Prehľad o hlavných skupinách zdrojov úrazov je uvedený v tabuľke č. 12 a prehľad o jednotlivých skupinách príčin úrazov je uvedený v tabuľke č. 13. Z prehľadu pracovných úrazov vyplýva, že najčastejším zdrojom úrazu sú pracovné, prípadne cestné dopravné priestory ako zdroje pádov osôb. S týmto korešponduje aj podiel príčin úrazov, pri ktorej najpočetnejšou skupinou je nedostatok osobných predpokladov.

Finančná správa za uvedené obdobie registrovala aj jeden pracovný úraz, ktorý Sociálna poisťovňa neuznala ako pracovný úraz a neboli vyplatené ani úrazové dávky (jednalo sa o presilenie pravej ruky spôsobené opakovaným ovládaním okennej žalúzie). Práceneschopnosť zamestnankyne bola 95 dní, zdroj úrazu: XI-75 a príčina úrazu: 1 (tento úraz nie je zahrnutý v tabuľkách).

Jeden úraz nebol uznaný zamestnávateľom (Finančným riaditeľstvom SR) za pracovný z dôvodu, že k úrazu došlo po skončení pracovného času pri vykonávaní činností, ktoré nesúviseli s plnením pracovných úloh alebo v priamej súvislosti s nimi a nebola nariadená zamestnávateľom alebo vykonávaná so súhlasom zamestnávateľa práca nad ustanovený pracovný čas (tento úraz nie je zahrnutý v tabuľkách).

V roku 2016 pokračovala práceneschopnosť zamestnankyne, ktorá utrpela úraz v roku 2015. PN v roku 2016 bola 48 dní, zdroj úrazu: XI-75 a príčina úrazu: 12 (tento úraz nie je zahrnutý v tabuľkách).

V prípade dvoch pracovných úrazov ktoré sa stali v roku 2016, pokračuje práceneschopnosť zranených zamestnancov aj v roku 2017 (tieto úrazy sú zahrnuté v tabuľkách).

V roku 2016 boli zaevidované štyri pracovné úrazy (bez lekárskeho ošetrenia a pracovnej neschopnosti), ktoré neboli oznámené Sociálnej poisťovni a nie sú zahrnuté ani v tabuľkách.

Za rok 2016 neboli priznané žiadne choroby z povolania.

V tabuľkách sú uvedené len pracovné úrazy, ktoré boli nahlásené na sociálnu poisťovňu (pracovné úrazy civilných zamestnancov). Služobné úrazy (úrazy colníkov), ktoré nie sú nahlasované Sociálnej poisťovni, sa v informácií neuvádzajú. Tento postup bol dohodnutý s Ministerstvom práce, sociálnych vecí a rodiny SR (ďalej len „MPSVR SR“) a silovými rezortmi (Ministerstvo vnútra SR (ďalej len „MV SR“), Ministerstvo obrany SR (ďalej len „MO SR“) a Zbor väzenskej a justičnej stráže SR).

**10. Spolupráca dozorného orgánu**

Orgán dozoru FR SR spolupracuje s inšpektorátmi práce a s odbornými útvarmi ostatných ministerstiev, ktoré majú zriadený vlastný dozor v oblasti BOZP (MV SR a MO SR) a Generálnym riaditeľstvom zboru väzenskej a justičnej stráže SR.

**11. Hodnotenie stavu BOZP v roku 2016**

Z prehľadu zistených porušených všeobecne záväzných právnych predpisov v roku 2016 v porovnaní s rokom 2015 (tabuľka č. 3) vyplýva, že v objektoch FS došlo v hodnotenom období k pozitívnym posunom a k zlepšeniu starostlivosti o BOZP, bezpečnosti technických zariadení a pracovného prostredia.

**12. Opatrenia dozorného orgánu FR SR na zlepšenie stavu**

Opatrenia orgánu dozoru FR SR vyplývajú zo zistených nedostatkov počas výkonu dozoru a ďalších aktivít.

Vo FS je na výkon činností v oblasti BOZP ustanovených 21 odborne spôsobilých samostatných bezpečnostných technikov alebo autorizovaných bezpečnostných technikov. Pre všetkých je poskytovaná poradenská činnosť, či už formou porád, odborných osobných konzultácií, ale i formou telefonických konzultácií s orgánom dozoru FR SR.

Osobám, ktoré zabezpečujú energetické hospodárstvo je na zlepšenie stavu technických zariadení zo strany orgánu dozoru FR SR taktiež poskytovaná poradenská činnosť. V súčasnej dobe ju však títo zamestnanci nevyužívajú.

Ďalšou činnosťou je organizovanie (zabezpečovanie) vzdelávacích aktivít pre colníkov a odborných pracovníkov, uskutočňovaných organizáciami oprávnenými na výchovu a vzdelávanie v oblasti BOZP. V roku 2016 sa uskutočnila porada, v dňoch 20. 06. 2016 až 21. 06. 2016, so zameraním na starostlivosť o VTZ, ktoré sa nachádzajú v budovách, stavbách a priestoroch vo vlastníctve FS alebo v prenájme. Ďalšou témou bolo vykonávanie školení zamestnancov pracujúcich na dohodu a osôb, ktoré v priestoroch FS vykonávajú absolventskú prax.

V záujme zabezpečenia zlepšenia stavu BOZP vo FS je potrebné aj naďalej

- zvyšovať právne a spoločenské vedomie v oblasti BOZP, napr. zvyšovať úroveň znalostí, vnímania rizík a zodpovedností vedúcich zamestnancov a zamestnancov za svoju vlastnú bezpečnosť i za bezpečnosť spolupracovníkov a podriadených,

- pri kontrolnej činnosti neustále prezentovať a zdôrazňovať význam prevencie,

- zlepšovať komunikáciu medzi jednotlivými útvarmi FS,

- zlepšovať komunikáciu medzi útvarmi FS a dodávateľskými organizáciami,

- zvyšovať vzdelanie zamestnancov zodpovedných za objednávanie prác vykonávaných dodávateľskými firmami.

**13. Činnosť dozorného orgánu**

Personálne údaje – výkon dozoru vo FS zabezpečujú štyria výkonní inšpektori.

* 1. Výkony – sú uvedené v tabuľkách.
	2. Poradenská činnosť – v roku 2016 boli poskytnuté informácie v 395 prípadoch, v roku 2015 – 292 prípadov.
	3. Poskytovanie informácií – informácie boli poskytované najmä colníkom a zamestnancom FS, ktorí zodpovedajú za energetické hospodárstvo, investičnú výstavbu a kolaudácie.
	4. Sťažnosti a podnety – v roku 2016 nebola prijatá žiadna sťažnosť.

**14. Záver**

Vychádzajúc z výsledkov získaných činnosťou orgánu dozoru FR SR treba v oblasti BOZP podporovať z pozície nadriadených vo FS efektívne riadené uplatňovanie a dodržiavanie všeobecne záväzných právnych predpisov v oblasti BOZP v praxi, odstraňovať formalizmy pri plnení právnych požiadaviek priamo na pracovisku a prehlbovať vedomostí podriadených zamestnancov.

Ďalej v súvislosti s výsledkami dozornej činnosti je potrebné dohliadať na prijímanie konkrétnych účinných opatrení na odstránenie zistených nedostatkov, zabezpečiť dôslednú kontrolu realizácie týchto opatrení a vyhodnocovať prínosy ich realizácie na zvýšení bezpečnostnej úrovne.